ພວກກະບົດ ອິສລາມ ມາລີ ເຂົ້າຍຶດເອົາ ເມຶອງ Menaca 
ເຈົ້າ​ເມືອງ Menaca ທ່ານ Baay Ag Muhammed ໄປ​ລີ້​ໄພ​ຢູ່​ນະຄອນຫລວງ Bamako.
ປະຊາກອນທີ່ຢູ່ພາກເໜືອຂອງ Mali ກ່າວວ່າ ພວກກະບົດ ອິສລາມ ໄດ້ເຂົ້າຍຶດເອົາເມືອງ Menaca ຈາກກຸ່ມກະບົດ Tuareg ບັນດາຜູ້ເຫັນເຫດການໃນເມືອງ Menaca ພ້ອມທັງເຈົ້າ ເມືອງ ທ່ານ Baay Ag Muhammed ຜູ້ທີ່ໄປລີ້ໄພຢູ່ນະ ຄອນຫລວງ Bamako ກ່າວຕໍ່ວີໂອເອວ່າ ພວກກະບົດ ຈາກຂະບວນການ Oneness ແລະ ສົງຄາມສັກສິດໃນ ອາຟຣິກາຕາເວັນຕົກ ຫລື MUJAO ໄດ້ເຂົ້າຄວບຄຸມ ເມືອງດັ່ງກ່າວແລ້ວ ກຸ່ມ MUJAO ແລະກຸ່ມກະບົດອິສລາມນຶ່ງອີກ ຄືກຸ່ມ Ansar Dine ໄດ້ເຂົ້າຍຶດເອົາສ່ວນໃຫຍ່ຂອງພາກເໜືອ Mali ໃນຕົ້ນປີນີ້ຍ້ອນຄວາມສັບສົນ ຫຼັງຈາກທະຫານທໍາການລັດຖະປະຫານ ທີ່ເມືອງ Bamako ກຸ່ມກະບົດອິສລາມທັງສອງກຸ່ມ ເປັນທີ່ເຊື່ອກັນວ່າ ມີຄວາມສຳພັນໃກ້ຊິດ ກັບກຸ່ມກໍ່ການຮ້າຍ al-Qaida ໃນເຂດອິສລາມMaghreb ກຸ່ມກະບົດ Tureg ທີ່ບໍ່ພົວພັນກັບສາສະໜາ ໃນຄັ້ງນຶ່ງໄດ້ຮ່ວມກັນກັບ ບັນດາກຸ່ມກະບົດອິສລາມ ແຕ່ຄວາມເປັນພັນທະມິດໄດ້ຂາດລົງ ຍ້ອນມີການໂຕ້ຖຽງກັນກ່ຽວກັບການນໍາໃຊ້ກົດໝາຍ Sharia ຢູ່ໃນຂົງເຂດ ດັ່ງກ່າວ ກຸ່ມຫົວຮຸນແຮງອິສລາມ ໄດ້ຈັດໃຫ້ມີການສັງຫານຢູ່ໃນທີ່ສາທາລະນະ ການຕັດມືຕັດຕີນ ແລະການລົງໂທດດ້ວຍການຂ້ຽນຕີໃນຄວາມພະຍາຍາມ ເພື່ອບັງຄັບໃຫ້ປະຕິບັດຕາມກົດໝາຍສາສະໜາ ອິສລາມນັ້ນ ໃນເດືອນແລ້ວນີ້ ສະພາຄວາມໜັ້ນຄົງ ສະຫະປະຊາຊາດ ໄດ້ຮັບຜ່ານມະຕິສະບັບນຶ່ງ ແຜ້ວທາງໃຫ້ມີການສົ່ງກຳລັງທະຫານຕ່າງປະເທດໄປຍັງ Mali